**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2021 թվականի N -Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1325-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածները՝

1. Հայաստանի Հանրապետության կառավարության 2020 թվականի օգոստոսի 13-ի «Հայաստանի Հանրապետության աշխատանքի և սոցիալական հարցերի նախարարությանը որպես սոցիալական բնակարանային ֆոնդ հատկացված բնակելի տարածքները (բնակարանները) նվիրաբերելու մասին» N 1325-Ն որոշման մեջ կատարել հետևյալ լրացումը և փոփոխությունները.

1. Որոշման 2-րդ կետի 1-ին ենթակետը «լիազորագրի հիման վրա» բառերից հետո լրացնել «: Ընդ որում Հայաստանի Հանրապետությունից ուսման նպատակով բացակայելու դեպքում լիազորագրի հետ պետք է ներկայացվի նաև համապատասխան երկրի ուսումնական հաստատության կողմից հաստատված տեղեկանքը, որն, ըստ անհրաժեշտության, կարող է ստուգվել հարցումների միջոցով.» բառերով․
2. Որոշման 2-րդ կետի 3-րդ ենթակետում և 4-րդ կետի 1-ին ենթակետում «12» թիվը փոխարինել «24» թվով:

2․ Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1325-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի անհրաժեշտությունը (նպատակը)**

Հայաստանի Հանրապետության կառավարության 2020 թվականի օգոստոսի 13-իN 1325-Ն որոշումով հասատվել Է Հայաստանի Հանրապետության կառավարության 2003 թվականի հուլիսի 23-ի N 983-Ն և 2017 թվականի հուլիսի 6-ի N 777-Ա որոշումների համաձայն հաշվառված բնակելի տարածության իրավունք ունեցող մանկական խնամակալական կազմակերպությունների շրջանավարտներից և առանց ծնողական խնամքի մնացած երեխաների թվին դասված անձանցից՝ 2003-2010 թվականների ընթացքում որպես սոցիալական բնակարանային ֆոնդ ձեռք բերված բնակարաններում, անհատույց օգտագործման պայմանագրի հիման վրա բնակվող անձանց ցուցակը՝ իրենց զբաղեցրած բնակելի տարածքի կամ բնակարանի հասցեներով՝ համաձայն հավելվածի։

Սույն որոշմամբ նախատեսվում է՝ այն ուժի մեջ մտնելու ամսվան հաջորդող 12 ամսվա ընթացքում Հայաստանի Հանրապետության օրենսդրությամբ սահմանված կարգով նվիրաբերել սույն որոշման հավելվածում ներառված բնակարանները՝ սեփականության իրավունքով կամ ընդհանուր բաժնային սեփականության իրավունքով, հավասար բաժիններով որոշման հավելվածում նշված անձանց՝ վերջիններիս հետ կնքելով բնակարանների նվիրաբերության պայմանագրեր։ Սակայն համավարակի, 2020 թվականի սեպտեմբերի 27-ին Ադրբեջանի կողմից սկսված պատերազմական գործողությունների, իսկ 2021 թվականի ապրիլի 1-ից՝ նաև սոցիալական պաշտպանության ոլորտում, ինտեգրված սոցիալական ծառայությունների համակարգի ներդրման և կայացման համատեքստում կատարված կառուցվածքային բարեփոխումների (սոցիալական պաշտպանության ոլորտում գործող նախարարության, մարզպետարանների, տեղական ինքնակառավարման մարմինների ենթակայությամբ գործող 4 մարմինների հիման վրա՝ նախարարության սոցիալական ապահովության ծառայության հիմքի վրա ստեղծվել է 1 միասնական մարմին՝ նախարարության ենթակա մարմին՝ միասնական սոցիալական ծառայությունը, որին են վերապահվել նաև որոշման պահանջների կատարման հետ կապված որոշակի գործառույթներ), հետևանքով որոշակի դժվարություններ առաջացան գործընթացը սահմանված ժամկետում իրականացնելու կապակցությամբ, քանի որ օրակարգում առաջնային պլան մղվեցին իրավիճակով պայմանավորված հրատապություն պահանջող այլ հարցեր։

Վերոգրյալով պայմանավորված՝ անհրաժեշտություն է առաջացել երկարաձգել որոշմանհավելվածում նշված անձանց հետ բնակարանների նվիրաբերության պայմանագրեր կնքելու՝ որոշումով սահմանված ժամկետը։ Գործընթացն իրականացնելու համար կպահանջվի շուրջ 12 ամիս։

**1.1. Կարգավորման հարաբերությունների ներկա վիճակը և առկա խնդիրները**

Որոշումով նախատեսված՝ բնակարանների նվիրաբերության պայմանագրերը կնքելու համար սահմանված ժամկետը բավարար չէ գործընթացը բոլոր շահառուների հետ պատշաճ կերպով կազմակերպելու համար։

Միաժամանակ, թվով 40 շահառուներ ՀՀ տարածքից դուրս գտնվելու, բնակության վայրը փոխելու, բացակա լինելու և անհայտ պատճառներով չեն ստացել ՀՀ աշխատանքի և սոցիալական հարցերի նախարարության կողմից ուղարկված ծանուցումները։

Բացի այդ, որոշման մեջ առկա չէ որևէ իրավակարգավորում՝ ՀՀ-ից ուսման նպատակով դուրս գտնվելու դեպքում լիազորագրի հիման վրա սեփականության իրավունք ձեռք բերելու մասին։

**1.2. Առկա խնդրի առաջարկվող լուծումը**

Առկա խնդրին լուծում տալու նպատակով առաջարկվում է երկարաձգել որոշման շահառուների հետ բնակարանների նվիրաբերության պայմանագրեր կնքելու ժամկետը։ Գործընթացը կազմակերպել որոշումն ուժի մեջ մտնելու ամսվան հաջորդող 12 ամսվա փոխարեն, 24 ամսվա ընթացքում։

Միաժամանակ, առաջարկվում է որոշման 2-րդ կետում կատարել լրացում՝ սահմանելով ՀՀ-ից ուսման նպատակով դուրս գտնվելու դեպքում՝ լիազորագրի հետ նաև համապատասխան երկրի ուսումնական հաստատության կողմից հաստատված տեղեկանք ներկայացնելու պահանջ։

**2. Կարգավորման առարկան**

Ներկայացվող նախագծով կարգավորվում են Հայաստանի Հանրապետության կառավարության 2020 թվականի օգոստոսի 13-իN 1325-Ն որոշումով հասատված Հայաստանի Հանրապետության կառավարության 2003 թվականի հուլիսի 23-ի N 983-Ն և 2017 թվականի հուլիսի 6-ի N 777-Ա որոշումների համաձայն հաշվառված բնակելի տարածության իրավունք ունեցող մանկական խնամակալական կազմակերպությունների շրջանավարտներին և առանց ծնողական խնամքի մնացած երեխաների թվին դասված անձանց բնակարանների նվիրաբերության պայմանագրերը պատշաճ կերպով կնքելու հետ կապված հարաբերությունները:

Միաժամանակ, որոշման նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի ակնկալվում:

**3. Իրավական ակտի կիրառման դեպքում ակնկալվող արդյունքը**

 Իրավական ակտի ընդունման արդյունքում կապահովվի որոշման շահառու հանդիսացող անձանց բնակարանների նվիրաբերության պայմանագրերի կնքման պատշաճ կազմակերպումը։